Όλες οι ανακοινώσεις, στην καθιερωμένη ενημέρωση των 18:00, από τον λοιμωξιολόγο του υπουργείου Υγείας, Σωτήρη Τσιόδρα

Στους 22 έχουν φτάσει μέχρι σήμερα οι νεκροί από τον κορονοϊό στην Ελλάδα, όπως ανακοίνωσε το απόγευμα της Τετάρτης (25/3) ο λοιμωξιολόγος του υπουργείου Υγείας, Σωτήρης Τσιόδρας. 78 είναι τα νέα κρούσματα, συνολικά 821. 134 συμπολίτες μας συνεχίζουν να νοσηλεύονται, ενώ 53 είναι διασωληνωμένοι.

Ο κ. Τσιόδρας συμπλήρωσε ότι μέση ηλικία των θυμάτων ήταν τα 74 έτη και 21 από τους 22 νεκρούς παρουσίαζαν υποκείμενα νοσήματα. Ο ίδιος πρόσθεσε ότι 36 ασθενείς έχουν λάβει εξιτήριο, ενώ έχουν γίνει άνω των 10.000 τεστ. «Η επιδημία συνεχίζεται χωρίς μεγάλη εκθετική αύξηση», σημείωσε ο εκπρόσωπος του υπουργείου Υγείας. «Ο ιός δεν σέβεται καμία ηλικία», προειδοποίησε.

Πιο ανθεκτικές οι γυναίκες στον κορονοϊό

«Φαίνεται ότι οι άνδρες προσβάλλονται περισσότερο από τον νέο ιό από τις γυναίκες, δεν ξέρουμε γιατί ακριβώς συμβαίνει αυτό», δήλωσε ο κ. Τσιόδρας απαντώντας σε ερώτηση σχετικά με το αν τα δεδομένα μέχρι τώρα δείχνουν ότι οι άνδρες είναι πιο ευάλωτοι στον ιό. Ο λοιμοξιωλόγος του υπουργείου Υγείας ανέφερε ότι υπάρχουν δεδομένα από τον SARS και τον MERS που το το επιβεβαιώνουν. «Ίσως έχει να κάνει με το κάπνισμα και την κατανάλωση αλκοόλ, τα οποία είναι συνήθειες που εντοπίζονται συχνότερα στους άνδρες. Φαίνεται ότι έχουν κάποιο ρόλο τα οιστρογόνα του γυναικείου φύλου και φαίνεται ότι οι γυναίκες έχουν γενικότερα ισχυρότερο αμυντικό σύστημα. Θα δούμε αν θα επιβεβαιωθεί μέχρι το τέλος της επιδημίας. Παρόλα αυτά και οι γυναίκες πρέπει να προσέχουν», τόνισε.

Αναφορικά με τα κρούσματα σε μικρότερες ηλικίες, ο κ Τσιόδρας επανέλαβε ότι «ο ιός δεν σέβεται καμιά ηλικία, μπορεί να υπάρχουν κρούσματα και σε νέους ανθρώπους». Συμβούλευσε όσους είναι ασθενείς με ήπια συμπτώματα και σε μικρότερη ηλικία να παρακολουθούν καθημερινά την υγεία τους και να επικοινωνούν με τον γιατρό τους, να μένουν σε δωμάτιο μόνοι τους εάν αυτό είναι δυνατόν και να το αερίζουν επαρκώς και να περιορίζουν τις μετακινήσεις τους μέσα στο σπίτι, για να αποφευχθεί μετάδοση του ιού στα άλλα μέλη της οικογένειας.

Τα μέτρα προστασίας μέσα στο σπίτι

Ο κ. Τσιόδρας αναφέρθηκε και σε όσους θα περάσουν τον κορονοϊό στο σπίτι τους, λέγοντας ότι είναι σημαντική ή τακτική επικοινωνία με το γιατρό, «να μένουν σε ένα καλά αεριζόμενο δωμάτιο που θα χρησιμοποιείται μόνο από αυτούς. Η φροντίδα αυτού που έχει συμπτώματα θα πρέπει να γίνεται μόνο από ένα άτομο που δεν ανήκει σε ομάδα υψηλού κινδύνου», τόνισε κι πρόσθεσε «να περιορίζει ο ασθενής τις μετακινήσεις στο σπίτι. Αν υπάρχει μάσκα να τη φοράει αυτός που φροντίζει εκείνον που νοσεί» και αν δεν υπάρχει μάσκα θα μπορεί να χρησιμοποιεί ένα μαντήλι που θα αφαιρείται και θα πλένετε σε υψηλή θερμοκρασία. Επίσης, πρόσθεσε ότι είναι σημαντικό το πλύσιμο των χεριών μετά από κάθε επαφή με τον ασθενή, αλλά και πριν και μετά από όλο τον κύκλο εργασιών στο σπίτι. Από το μαγείρεμα, τη χρήση τουαλέτας το πλύσιμο των κλινοσκεπασμάτων. Τέλος ο κ.Τσιόδρας αναφέρθηκε και στη απολύμανση των επιφανειών η οποία όπως είπε μπορεί να γίνεται με διάλυμα που περιέχει 4 κουταλάκια του τσαγιού χλωρίνη σε ένα λίτρο νερό. «Ακόμα και άτομα που μένουν στο ίδιο σπίτι μπορεί να έχουν μολυνθεί χωρίς να το γνωρίζουν. Είναι σημαντικό να τηρούνται οι 14 μέρες καραντίνας για μέλη της οικογένειας» , ώστε να μη διασπείρουν τον κορονοϊό με μετακινήσεις εκτός σπιτιού, τόνισε.

Χαρδαλιάς: Γράφουμε τη δική μας ιστορία ως κοινωνία

«Η σημερινή ημέρα είναι ξεχωριστή αλλά και φαντάζει ιδιαίτερη, γιατί και γιορτάζουμε την εθνική μας επέτειο, αλλά γράφουμε και τη δική μας ιστορία ως κοινωνία, δίνουμε τη δική μας μάχη, άλλοι στην πρώτη γραμμή και άλλοι περισσότεροι από εμάς στο σπίτι τους, σεβόμενοι τον περιορισμό της κυκλοφορίας πολιτών που βρίσκεται σε ισχύ», ανέφερε κατά τη σημερινή ενημέρωση για τον κορονοϊό, ο υφυπουργός Προστασίας του Πολίτη, Νίκος Χαρδαλιάς.

Μιλώντας αμέσως μετά τον λοιμωξιολόγο και εκπρόσωπο του υπουργείου Υγείας για τον κορονοϊό, Σωτήρη Τσιόδρα, ο κ. Χαρδαλιάς προέβη σε διευκρίνιση σχετικά με όσους φροντίζουν ζώα είτε εντός του δήμου τους είτε εκτός αυτού. «Για την περίπτωση που κάποιος φροντίζει ζώα εκτός του δήμου μόνιμης κατοικίας του θα πρέπει να απευθυνθεί σε φιλοζωικές οργανώσεις ή και μεμονωμένα άτομα, μόνιμους κατοίκους του δήμου που βρίσκονται μτα ζώα, για να αναλάβουν εκείνοι τη σίτισή τους μέχρι την άρση του περιορισμού της μετακίνησης».

Στο μεταξύ, σε καραντίνα τέθηκε από τις 18:00 το απόγευμα -και για δύο εβδομάδες- η κοινότητα Εχίνου του Δήμου Μύκης στη Θράκη, σύμφωνα με την ενημέρωση του υφυπουργού Προστασίας του Πολίτη, μετά τον θάνατο ενός άνδρα από κορονοϊό, αλλά και τα εννέα κρούσματα που καταγράφηκαν όπως ανακοίνωσε ο Νίκος Χαρδαλιάς. Έχουν ληφθεί όλα τα μέτρα για την τροφοδοσία των κατοίκων. Ο Νίκος Χαρδαλιάς ανακοίνωσε επίσης ότι λόγω των κρουσμάτων θα ενισχυθεί το ιατρικό προσωπικό στην περιοχή της Ξάνθης.

Ανέφερε, επίσης, ότι από αύριο Δευτέρα θα εντατικοποιηθούν οι έλεγχοι στους πολίτες που διαμένουν στην Ελλάδα, οι οποίοι έχουν τεθεί σε 14ημερη απομόνωση.

Για όσους ήρθαν από την Ισπανία

Για τους ταξιδιώτες που ήρθαν από Ισπανία, ο κ. Χαρδαλιάς είπε ότι όλοι ενημερώθηκαν από τον ΕΟΔΥ, πρώτα οι νοσούντες και εν συνεχεία οι υπόλοιποι και μάλιστα κάποιοι που βγήκαν αρνητικοί αποχώρησαν και τέθηκαν σε κατ΄όικον καραντίνα και θα αποχωρήσουν και οι αλλοι που δεν νοσούν. Από τους 21 κρούσματα, οι 20 παρέμειναν στο ξενοδοχείο σε καραντίνα και ο ένας μεταφέρθηκε στο νοσοκομείο Σωτηρία. Στο ξενοδοχείο στο Μεταξουργείο σε καραντίνα παρέμειναν και όλοι όσοι ήθελαν να παραμείνουν κοντά στα αγαπημένα τους πρόσωπα.